  Туспуктэм: УдмФИЦ УрО РАН Наталия Сильвестрова Удмуртиын «Удмуртская Республика: Пчеловодство» энциклопедия поттыны дасяло. Со бордын Сое Россиысь тодосъя академилэн Урал ёзэтысьтыз Эскеронъёсъя удмурт федерал центрлэн Историяя, кылъя но литературая удмурт институт но Гурт возёсъя тодос эскеронъя удмурт институт ужало. Со сярысь Центрлэн пресс-службаез ивортӥз. Али энциклопедилы кыллыдметэз дасян уж мынэ. Книгаысь лыдӟыны луоз: - муш вордонъя статьяосты, Вятской губерниын та ӧнерлэн азинскемезлэн историез сярысь (земствоослэн ужамзы, муш вордон школаос, мерлыко огазеяськонъёс, тодосъя югдытон уж, адямиос сярысь статьяос, изданиос); - Совето Союз дыръя муш вордон сярысь (частной мушбакчаос, коллективизация но колхозын муш вордонлэн юнматскемез, мерлыклэн но кунлэн мерлыко но лулчеберет воштӥськонъёсыз дыръя ӧнерлэн историез); - вашкала но туала лулчеберетын муш вордонлэн ролез, ӧнерлэн кылын, мифологиын но калыккылосын, калыклэн-тодон-валанъёсаз адӟиськемез сярысь; - муш вордонлэн ас возёсын, элькунлэн экономикаяз, туризмын, таула лулчеберет югдуръёсын интыез сярысь; - эскерисьёслэн, мушкась-практикъёслэн, та удысын ужась выжыослэн, тодосэ но асьме кунысь муш вордонэз ушъян-ӝутканэ дуно ватсэт кельтэм элькунысь валтӥсь мушкасьёслэн улон сюрессы сярысь. Энциклопедие озьы ик муш вордон ӧнерез азинтонъя но вӧлмытонъя ужъёс, чечы ярмаркаос но фестивальёс, мушканэз музейёсын, удысъя адӟытонъёсын, ярмакраосын возьматон пырозы. Россиысь тодосъя академилэн Урал ёзэтысьтыз Эскеронъёсъя удмурт федерал центр пусйиз, мушкасьёслэн вылӥ пусъем темаосъя тодэтъёссэсынызы изданиез йылтыны луонлыксы вань. Со понна энциклопедилэн авторъёсыныз герӟаськыны кулэ. Тегъёс: мушкась Удмуртия  